1. deild menn: Vágamenn eru nú fremstir í næstbestu deildini hjá monnum, eftir at 07 Vestur í 18. umfari vann 2-1 á AB Fult umfar í 1. deild hjá monnum er spælt um vikuskiftið, og í Sørvági var talan um toppdyst, har 07 Vestur tók ímóti AB. Undan dystinum vóru argjamenn fremstir, men tað var bara málmunurin ið skilti partarnar. Og nú øll liðini í næstfremstu deildini hava spælt 18 dystir, er 07 Vestur á odda. Nýggju menninir gjørdu mun Beint áðrenn flytingargluggin hjá FSF lat aftur, styrktu vágamenn seg við Hørður Askham úr B36, og Brian Olsen úr EB/Streymi. Og hetta skuldi vísa seg at verða ein skilagóð avgerð hjá 07 Vestur. Tá dysturin í Sørvági móti AB var 10 minuttir gamal, legði Hørður Askham 07 Vestur á odda, og tá fyrri hálvleikur var hálvrunnin økti Brian Olsen til 2-0 fyri heimaliðið. Stutt inn í seinna hálvleik svaraði AB aftur, tá Bjartur Kjærbo minkaði um munin. Men nærri komu argjamenn ikki.